Ալեն Դրուրի

**Ալեն Սթյուարթ Դրուրի** (, ), 20-րդ դարի ամերիկացի արձակագիր, վիպասան։ 1959 թվականին նրա հրատարակած «*Խորհուրդ և համաձայնություն*» («*Advise and Consent*») վեպը հոջորդ տարում Պուլիտցերյան մրցանակի է արժանացել «*Գեղարվեստական արձակ*» անվանակարգում։

## Կենսագրություն
Ծնվել է 1918 թվականի սեպտեմբերի 2-ին, Հյուստոնում (Տեխաս նահանգ), Ամերիկայում՝ Մասաչուսեթսի ծովածոցի գաղութում վերաբնակված առաջին եվրոպացիներից մեկի՝ Հյու Դրուրիի հետնորդ, ապահովագրական գործակալ Ալդեն Մոնթեյտ Դրուրիի (*Alden Monteith Drury*, 1895-1975) և կալիֆոռնիական «Ծնող - ուսուցիչ» ընկերակցության օրենսդրական ներկայացուցիչ Ֆլորա Ալենի (*Flora Allen*, 1894-1973) ընտանիքում։ Մանկությունն ու պատանեկությունն անց է կացրել Կալիֆոռնիայի նահանգի Փորթերվիլ քաղաքում։ Դպրոցն ավարտելուց հետո սովորել է Սթենֆորդի համալսարանում, որն ավարտել է 1939 թվականին, «ժուռնալիստ, արվեստների բակալավր» որակավորմամբ (հետագայում՝ 1990-ական թվականներին սթենֆորդյան իր տարիների մասին գրել է երեք վեպ՝ *Toward What Bright Glory*?, *Into What Far Harbor?* և *Public Men* վեպերը)։

Համալսարանն ավարտելուց հետո Դրուրին աշխատել է որպես ժուռնալիստ, արժանացել *Sigma Delta Chi* մրցանակի։ 1943 թվականի հուլիսի 25-ին կամավոր մեկնել է բանակ, ծառայել որպես հետևակի շարքային, բայց գերմանացի ֆաշիստների դեմ մարտական գործողությունների չի մասնակցել, մեջքին առաջացած վերքի պատճառով 1943 թվականի վերջին զորացրվել է և կարճ ժամանակ անց դարձյալ անցել ժուռնալիստական աշխատանքի. դարձել է *UPI* (*United Press International*) գործակալության թղթակիցը ամերիկյան Սենատում։ Այդ աշխատանքը լայն հնարավորություններ էր բացում նրա ստեղծագործական մտահղացումների իրականացման, կարողությունների իրացման համար։ 1954-ից 1959 թվականներին աշխատել է նաև որպես *The New York Times*-ի թղթակից։
 
1959 թվականին լույս է ընծայել իր գեղարվեստական երախայրիքը՝ «Խորհուրդ և համաձայնություն» վեպը, որը 1960 թվականին արժանացել է Պուլիտցերյան մրցանակի՝ ճանաչվելով որպես տարվա լավագույն վեպ։ Դրանից երկու տարի անց՝ 1962 թվականին կինոռեժիսոր Օտտո Պրեմինգերը այդ վեպի հիման վրա նկարահանել է «*Փոթորիկ Վաշինգտոնի վրա*» գեղարվեստական կինոնկարը՝ անվանի դերասաններ Հենրի Ֆոնդայի, Չարլզ Լաֆթոնի, Դոն Մարեյի մասնակցությամբ։ Ինչպես և վեպը, կինոնկարը նույնպես չափազանց հետաքրքիր ձևով ներկայացնում է ամերիկյան Սենատի քաղաքական կյանքի, անցուդարձի լարված, ուշագրավ պահեր։

Հաջորդած տարիներին Դրուրին բազում գրքեր է գրել, այդ թվում՝ *A Shade of Difference* (1962), *Senate Journal, 1943-1945* (1963), *Capable of Honor* (1966), *Preserve and Protect* (1968), *The Throne of Saturn* (1971 ), *The Promise of Joy* (1975), *Anna Hastings* (1977), *The Hill of Summer* (1981), *A Thing of State* (1995) վեպերը։ Մահից մի քանի շաբաթ առաջ նա ավարտի է հասցրել է իր վերջին գիրքը՝ «*Հանրային մարդիկ*» (*Public Men*, 1998) վեպը։
 
Դրուրին հեղինակել է նաև ոչ գեղարվեստական՝ հրապակագրական աշխատություններ, որոնցից հիշարժան է հատկապես «Չափազանց տարօրինակ հասարակություն» («*A Very Strange Society*», 1967) գիրքը, որտեղ ներկայացրել է կյանքը Հարավաֆրիկյան Հանրապետությունում, ապարտհեյդի ժամանակներում։

## Ծանոթագրություններ

## Արտաքին հղումներ
* Գեղարվեստական ֆանտաստիկա
* THE WASHINGTON POST: ''Allen Drury, Father Of the D.C. Drama'' (Nachruf, 4. September 1998)
* ''Allen Drury and the Washington Novel'' (The Hoover Institution) 
* Ալեն Դրուրիի գրքերը (Bookfinder.com)

Կատեգորիա:20-րդ դարի ամերիկացի վիպասաններ
Կատեգորիա:Ամերիկացի արձակագիրներ
Կատեգորիա:Ամերիկացի գրողներ
Կատեգորիա:Ամերիկացի լրագրողներ
Կատեգորիա:Ամերիկացի տղամարդ վիպասաններ
Կատեգորիա:Ամերիկացի ֆանտաստ գրողներ
Կատեգորիա:Գիտաֆանտաստիկ գրողներ
Կատեգորիա:Պուլիցերյան մրցանակակիրներ
Կատեգորիա:Սթենֆորդի համալսարանի շրջանավարտներ